'n Koninklike, feestelike feesweek - Wêreldwyd
deur Ronel van Zyl | Des 13, 2017 | Blog
Ons woon baie naby aan Hampton Court-paleis in Londen, die afgelope week het ons die BBC se Good Food's Festive Feast van 8 tot 10 Desember bygewoon. Ons het ons kersvoorrade aangevul met bederfies wat deur vaklui geskep is – en net betyds vir Kersfees! Wonderlike geskenke vir kosliefhebeers! Ons het die vermaak geniet, asook met kersliedjies en feestelike klassieke musiek deur plaaslike kore saamgesing. Ons is geïnspireer deur die kookdemonstrasies in die Feeskombuis. Ons het ons ook vergaap aan die Tudor-akteurs by dié historiese paleis en die oggenddiens in die kerkie bygewoon, asook 'n orreluitvoering deur Richard Hills. Hoewel die weer Vrydag nog sonnige, dog koud was, het dit Sondag begin sneeu.
Hampton Court-paleis is een van die koninklike paleise in Londen wat teen die Teemsrivier lê. Kardinaal Wolsey, een van koning Henry VIII se gunstelinge (hoewel hy later van hoogverraad aangekla is), het dié paleis in 1515 begin bou. Ná Wolsey se val het die koning die paleis vir homself gevat en later vergroot. Hampton Court en die St. James-paleis is die enigste twee paleise van Hendrik VIII wat nog bestaan. Koning George II was die laaste monarg wat die paleis bewoon het.